એ જ ઉત્સુક અને સહિષ્ણુ ચહેરા સાથે ઓસ્કર શિન્ડલર ટોળાની સાથે છાવણીના સ્થળ નિરીક્ષણ માટે ગયો. પ્લાઝોવની રૂપરેખા હવે સ્પષ્ટ રીતે કોઈ લશ્કરી છાવણી જેવી દેખાતી હતી… વાતાવરણમાં સુધારો થવાને કારણે લશ્કરી આવાસોના બાંધકામમાં થોડી સરળતા થઈ ગઈ હતી. બરફ પીગળી જવાને કારણે શૌચાલય અને વાડ બનાવવા માટે ખાડા ખોદવાનું શક્ય બન્યું હતું. એક પોલિશ બાંધકામ કંપનીએ માઈલો લાંબી વાડ બાંધી દીધી હતી. છાવણીના દૂરના છેડે અને તેઓ ઊભા હતા એ ઉપરના ભાગે, ક્રેકોવ અને વેલિક્ઝા તરફ પડતી નીચેની ખીણના પ્રવેશદ્વારના રસ્તે પૂર્વીય ટેકરી પર બનાવેલા જાડા-જાડા થાંભલાવાળા નિરીક્ષણ બૂરજ ક્ષિતિજને આંબી રહ્યા હતા. ટેકરી પરના ઓસ્ટ્રિયન કિલ્લાના પડછાયે ઊભેલું આ મુલાકાતી જૂથ ઝપાટાબંધ ચાલી રહેલા કામકાજને નીરખી રહ્યું હતું. ઓસ્કરે નોંધ્યું, કે જમણી દિશામાં દૂર-દૂર, કાદવથી ખરડાયેલા પાટાને ઊંચકીને સ્ત્રીઓ રેલવેની દિશા ભણી જઈ રહી હતી. પાટાની સાથે આવાસ બાંધકામ માટેની વજનદાર ચીજવસ્તુઓ લટકતી હતી. નીચેની દિશામાં, ખીણની છેક તળેટીથી લઈને ઉપર દૂર-દૂર સુધી પુરૂષ કેદીઓ મકાનો ચણી રહ્યા હતા. બાંધકામના, અને જબરદસ્ત તાકાત સાથે હથોડા પડવાના દૂર-દૂરથી આવી રહેલા અવાજો જાણે આ કામમાં પોતાની સહમતીનો આભાસ આપી રહ્યા હતા!